**Elysium**

*Bogdan Boitan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Elysium

Din călimară mi-am făcut chilie,

Și-am pus capac o frunză de stejar,

Catapeteasma-i cuib de poezie,

Iar visele slujesc lângă altar.

Pereții șiroiesc în irealul

Unei icoane rupte dintr-un măr,

Pe sticla afumatului vitraliu,

Mai curge-un ultim strop din Adevăr.

Plutesc în largul mărilor eterne,

Ca intuind un mal de Elizeu,

Trudindu-mă cu mintea a le cerne,

Iar inimii să-i caut Dumnezeu.

În nopțile cu stele răposate,

În cer s-a-ntredeschis o mică ușă,

Dar umbrele se chinuiau din spate,

Să-mpingă acolo iadul cu cenușă.

E tot mai frig și plouă în neștire,

Tot mai păgân e veacul, rupt din os,

Îi beau tristețea pân' la fericire,

În lupta mea cu demonii de jos.

Sub meandrele acestea prăbușite,

Cândva domneau imperii și armate,

Filosofii îngenunchind smerite,

Să-ndure crucea lor cu demnitate.

Din tâmplele căzute prin osuare,

Sfidând eternitatea lor cea mută,

Se înălțau doi lujeri de cicoare,

Și tot acolo, tufe de cucută.

E noapte-n ochi, cu greu putem distinge,

Prin mărăcini şi ghimpi proptiţi în curte,

Dar nu e zbor să nu putem atinge,

Mari înălțimi, ci aripi mult prea scurte.

@BFB